Атай кеше улдарына игенсе хеҙмәтен хөрмәтләргә, атай һүҙен йыҡмаҫҡа өйрәткән. Балалар аталарының илһөйәр, намыҫлы игенсе, алдынғы механизатор булыуы менән ғорурлана, өс улы уның юлынан китеп, оҙаҡ йылдар колхозда тир түкте. Балаларының һәр ҡайһыһы матур ғаилә ҡорған. Колхоз эшенән бушамай, иртә таңдан ҡара кискә тиклем баҫыуҙан ҡайтмай эшләгән Ҡәйүм ағайҙы йылы ашы менән көтөп, шул уҡ ваҡытта бәләкәй балаларҙы тәрбиәләгән, донъяһын да ялт итеп тотҡан Мөслимә еңгә барыһына нисек өлгөрҙө икән?